**Religion C - 46 modulers undervisning (CS)**

Faget omfatter religionernes oprindelse, deres historiske udvikling, deres nutidige skikkelser og deres virkningshistorie. Der arbejdes primært med tekster. Eleverne får indsigt i ligheder og forskelle inden for de enkelte religioner og mellem religionerne indbyrdes.

I løbet af skoleåret skal klassen gennemgå mindst **fire forløb**, der dækker **fire religionsfaglige emner**. Ved eksamen kan man trække en eksamenstekst inden for disse fire forløb.

Kernestoffet er:

* **kristendom** set i globalt perspektiv, med vægt på dens europæiske og danske fremtrædelses-former. I arbejdet indgår tekster fra Det Gamle og Det Nye Testamente, enkelte andre tekster fra kristendommens historie samt nutidige tekster.
* **islam** set i globalt perspektiv med vægt på dens europæiske og danske fremtrædelsesformer. I arbejdet indgår tekster fra Koranen og hadithsamlinger samt nutidige tekster.
* væsentlige sider af **en anden af de større, nulevende religioner med en længere historie og global betydning og udbredelse**. I arbejdet skal indgå både tekster fra religionens historie samt nutidige tekster.
* væsentlige sider af **yderligere én valgfri religion, et veldefineret religionsfagligt emne eller en religionsvidenskabelig teori.**
* **religionernes centrale fænomener og religionsfaglig terminologi og metode.**

Der kan indgå materiale på engelsk samt, når det er muligt, på andre fremmedsprog.

Det forventede omfang af fagligt stof er normalt svarende til 150-250 sider.

Materialet, der anvendes, omfatter såvel klassiske som repræsentative tekster, billed- og lydoptagelser samt internetsider. Også andet materiale, herunder religiøse genstande, musik, interview, iagttagelser fra feltarbejde og ekskursioner m.v. inddrages, bl.a. for at sikre, at religionernes nutidige, materielle og æstetiske sider belyses.

Der afholdes en mundtlig prøve på baggrund af en opgave, der alene består af et ukendt bilagsmateriale. Opgaverne består af et til tre materialer med et samlet omfang på maksimalt 1 ½ normalside a 2400 enheder (antal anslag inklusiv mellemrum). Andre materialer som billeder, video, statistik, musik, lyrik, tegneserier, osv., kan også indgå.

Eksaminationstiden er ca. 24 minutter. Der gives ca. 24 minutters forberedelsestid.

Eksaminationen indledes med eksaminandens præsentation af sin analyse af det udleverede materiale (5-10 minutter), og former sig derefter som en samtale mellem eksaminand og eksaminator med udgangspunkt i opgaven og den gennemførte undervisning.

Eksempler på valgfrie emner: Jødedom, Buddhisme, Hinduisme, Etik, Fundamentalisme i fx kristendom og islam, Sikhisme, New Age, Jehovas Vidner, Civilreligion med fokus på USA, Mystik i religionerne